Pierre Buyoya
Pierre Buyoya, f. 24.11.1949, burundisk politiker, præsident 1987-93 og 1998-2003. Buyoya studerede i Belgien og fik militæruddannelse i Frankrig og Vesttyskland. Han var medlem af ledelsen i partiet Union pour le progrès national (UPRONA) og ven af den tidligere præsident Bagaza, som han styrtede i 1987. Buyoya anlagde en mere forsonlig linje end Bagaza over for hutubefolkningen, men hans styre blev alvorligt kompromitteret, da militæret i august 1988 gennemførte en massakre på hutuerne.
I 1993 tabte Buyoya præsidentvalget til hutuen Melchior Ndadaye (1953-93), men denne blev myrdet få måneder senere. Buyoya tog atter magten ved et kup 1996, og 1998 blev han formelt præsident i Burundi, som nu reelt var i borgerkrig. Efter en skrøbelig våbenhvile, hvor Nelson Mandela havde fungeret som mægler, blev indgået 2003, trådte Buyoya tilbage som præsident. Han har siden stået i spidse for flere fredsbevarende operationer i Afrika.